คลัง ออกพันธบัตรออมทรัพย์ 4 พันลบ.ชูดบ.คงที่ 3% อายุ 3 ปี ขาย 11 พ.ค.-31 ส.ค.58
คลัง ออกพันธบัตรออมทรัพย์ 4 พันลบ.ชูดบ.คงที่ 3% อายุ 3 ปี ขาย 11 พ.ค.-31 ส.ค.58
7 พ.ค. 2558

สำนักงานบริหารหนี้สาธารณะ เปิดเผยว่า กระทรวงการคลังจะดำเนินการกู้เงินเพื่อชดเชยการขาดดุลงบประมาณ ในปีงบประมาณ พ.ศ. 2558 โดยการออกพันธบัตรออมทรัพย์ของกระทรวงการคลัง (รุ่นทั่วไป) ในปีงบประมาณ พ.ศ. 2558 ครั้งที่ 2 วงเงิน 4,000 ล้านบาท
โดยมีอัตราดอกเบี้ยคงที่ ร้อยละ 3.00 ต่อปี อายุ 3 ปี เป็นแบบไร้ใบตราสาร (Scripless) จำหน่ายระหว่างวันที่ 11 พฤษภาคม – 31 สิงหาคม 2558 โดยมีวงเงินซื้อขั้นต่ำ 1,000 บาท (1 หน่วย) และวงเงินซื้อขั้นสูง 2,000,000 บาท (2,000 หน่วย) ชำระดอกเบี้ยปีละ 2 งวด คือ ในวันที่ 11 พฤษภาคม และ 11 พฤศจิกายน ของทุกปี
สำหรับธนาคารตัวแทนจำหน่าย ได้แก่ ธนาคารกรุงเทพ (BBL) ธนาคารกรุงไทย (KTB) ธนาคารกสิกรไทย (KBANK) ธนาคารไทยพาณิชย์ (SCB)
ผู้ที่สนใจซื้อพันธบัตรสามารถทำรายการซื้อพันธบัตรดังกล่าว ผ่านเคาน์เตอร์ทุกสาขาและเครื่องถอนเงินอัตโนมัติ (ATM) ของธนาคารตัวแทนจำหน่าย 4 แห่ง ประกอบด้วย ธนาคารกรุงเทพฯ ธนาคารกรุงไทย ธนาคารกสิกรไทย และธนาคารไทยพาณิชย์ ระหว่างวันที่ 11 พฤษภาคม – 31 สิงหาคม 2558 โดยเริ่มเปิดจำหน่ายตั้งแต่เวลา 8.30 น. ของวันที่ 11 พฤษภาคม 2558 จนถึงเวลา 15.00 น. ของวันที่ 31 สิงหาคม 2558
ทั้งนี้ ไม่จำกัดจำนวนครั้งที่เข้าซื้อต่อราย แต่วงเงินรวมที่ซื้อไม่เกินรายละ 2,000,000 บาท ต่อ 1 ธนาคารตัวแทนจำหน่าย นอกจากนั้น พันธบัตรออมทรัพย์รุ่นนี้ ได้เพิ่มช่องทางการซื้อพันธบัตรออมทรัพย์ผ่านระบบอินเตอร์เน็ตของธนาคารกรุงไทยฯ (KTB netbank) โดยผู้มีสิทธิ์ซื้อสามารถทำรายการซื้อพันธบัตรออมทรัพย์ได้ที่ www.ktbnetbank.com ซึ่งผู้มีสิทธิ์ซื้อต้องดำเนินการสมัครขอใช้บริการ KTB netbank ผ่านสาขาของธนาคารก่อน
อนึ่ง สบน. อยู่ในระหว่างการพัฒนาช่องทางการจำหน่ายพันธบัตรออมทรัพย์ผ่านระบบอินเตอร์เน็ตของธนาคารตัวแทนจำหน่ายอีก 3 แห่ง คือ ธนาคารกรุงเทพฯ ธนาคารกสิกรไทยฯ และธนาคารไทยพาณิชย์ เพื่อเป็นการเพิ่มช่องทางการเข้าถึงพันธบัตรออมทรัพย์ในวงกว้างและอำนวยความสะดวกให้แก่นักลงทุนรายย่อย โดยโครงการดังกล่าวเป็นส่วนหนึ่งของการส่งเสริมนโยบาย Digital Economy ของรัฐบาล นอกจากนั้น สบน. หวังเป็นอย่างยิ่งให้พันธบัตรออมทรัพย์ของรัฐบาลที่มีความมั่นคงสูงที่สุดในประเทศเป็นหนึ่งในทางเลือกการออมของภาคประชาชนเสมอ